10–0, 0–9, 9–0, 1–9, 9–1, 0–8, 0–8, 8–0, 0–8… MM-jääkiekon tasoerot ovat valtavat | SSS.fi
10–0, 0–9, 9–0, 1–9, 9–1, 0–8, 0–8, 8–0, 0–8… MM-jääkiekon tasoerot ovat valtavat
23.5.2019 | 6:00
Italia hävisi ensimmäiset kuusi MM-otteluaan yhteismaalein 1 -45. Silti se säilyi A-sarjassa. (kuva: Lehtikuva/AFP/Vladimir Simicek)
Jääkiekon miesten MM-kilpailuissa tapahtuu harvoin mitään historiallista tapahtuman jokavuotisuuden vuoksi. Tänä vuonna on kuitenkin nähty pari poikkeuksellista asiaa.
Alkulohkoissa tasoerot olivat ylivoimaisesti suurimmat, mitä nykymallilla pelatuissa kisoissa on vuodesta 2012 lähtien nähty. 56 pelatusta ottelusta peräti 14 eli joka neljäs päättyi vähintään kuuden maalin erolla. Kaikki otsikon tulokset on nähty näissä kisoissa. Esimerkiksi vuonna 2014 yhdessäkään ottelussa ei maaliero ollut viittä suurempi!
Osaselitys valtaviin tasoeroihin piilee poikkeuksellisen laadukkaissa kärkijoukkueissa. Neljän huippukiekkoilijoiden määrällä suurimmat kiekkomaat (Kanada, USA, Venäjä ja Ruotsi) näyttävät suuntaa siitä, millaisia kisat olisivat maailman parhaiden pelaajien kanssa.
Vähemmän miellyttävä uutuus muodostui tuloksista Italia-Norja 1–7, Iso-Britannia–Tanska 0–9 ja Sveitsi–Italia 9–0.
16 joukkueen kisoihin mahtuu yhä useamman kerroksen väkeä, ja suurimmassa osassa turnauksen otteluista voittaja on jo etukäteen yli 90-prosenttisen varma asia. Sosiaalisessa mediassa levisivät kuvat siitä, kuinka kaikki 12 vakioveikkausottelua oikein veikannut ”voitti” 0,73 euroa.
Kisaformaatti on niin puuduttava, että monenlaiset hehkutukset ehtivät muuttua alkulohkossa toiseen suuntaan. Vai mitä, Kaapo Kakon superdominoinnin vaihtumisesta tehopisteettömyyteen Isoa-Britanniaa, Ranskaa ja Saksaa vastaan yllättyneet?
Oikeasti hienoa kiekkoherkkua on kuitenkin tarjolla lauantain välierissä ja sunnuntain loppuottelussa. Valtioneuvoston asetus määrittelee kyseiset ottelut valtakunnallisesti merkittäviksi urheilutapahtumiksi, pelaa Suomi niissä tai ei. Sitä kautta pelit on näytettävä vapailla kanavilla kokonaan suorina lähetyksinä. Nauttikaa!
Ainutlaatuisuutta tapahtuu mitalipeleissä sikälikin, että MM-kisat ollaan viemässä NHL-mallin kapeisiin kaukaloihin vuodesta 2022 lähtien. Näin laadukkaita kärkiryhmiä tullaan tuskin enää koskaan näkemään leveissä kaukaloissa. Nauttikaa sitä suuremmalla syyllä!
Eikä kotikatsomojen nautintoasteesta epäilystä olekaan. Eilistä iltapäiväpeliä lukuun ottamatta kaikkia Suomen alkulohkon otteluita seurasi MTV:n ja C Moren lähetyksissä keskimäärin yli miljoona katsojaa. Määrä on hurja, kun huomioi pelien olleen tulokselliselta merkitykseltään pieniä ja Suomen joukkueen harvinaisen ”nimetön”.
Vuoden ainoa edes miltei näihin katsojalukuihin yltänyt ohjelma oli Ylen lähetys eduskuntavaalien tulosillasta. Ylen väki ansaitsee empaattisen myötäelämisen, sillä tämän illan eurovaalitentti osuu täysin päällekkäin Suomi–Ruotsi-puolivälierien kanssa. Ennuste viilenevään iltaan: katsojamäärän romahdus Ylelle, huippulukema MTV:lle.
Lisää empatiaa on luvassa, mikäli Suomi yltää MM-loppuotteluun. Finaali osuu osin samaan ajanjaksoon eurovaalien tulosillan kanssa.